დანართი 1

**დამტკიცებულია:** ბრ.# 07/01-43, 30/08/2024

**გენდერული თანასწორობისა და სოციალური ინკლუზიის პოლიტიკა**

**თბილისი**

**2024**

1. ზოგადი დებულებები
	1. შპს „შავი ზღვის საერთაშორისო უნივერსიტეტი“ (შემდგომში - „უნივერსიტეტი“) იზიარებს რა საერთაშორისოდ აღიარებულ ღირებულებებს თანასწორობისა და დისკრიმინაციის დაუშვებლობის შესახებ, აღიარებს ადამიანის საყოველთაოდ აღიარებულ უფლებებსა და თავისუფლებებს, მხარს უჭერს თანასწორი და ინკლუზიური საგანმანათლებლო გარემოს შექმნას, რომელიც თავისუფალი იქნება პირდაპირი თუ ირიბი დისკრიმინაციის ნებისმიერი ფორმისაგან.
	2. უნივერისტეტი გამოთქვამს მზადყოფნას, უზრუნველყოს გენდერული თანასწორობის პრინციპების დანერგვა საგანმანათლებლო სფეროში, შექმნას თანაბრად ხელმისაწვდომი გარემო და აღკვეთოს დისკრიმინაცია რასის, კანის ფერის, ენის, სქესის, ასაკის, მოქალაქეობის, წარმოშობის, დაბადების ადგილის, საცხოვრებელი ადგილის, ქონებრივი ან წოდებრივი მდგომარეობის, რელიგიის ან რწმენის, ეროვნული, ეთნიკური ან სოციალური კუთვნილების, პროფესიის, ოჯახური მდგომარეობის, ჯანმრთელობის მდგომარეობის, შეზღუდული შესაძლებლობის, სექსუალური ორიენტაციის, გენდერული იდენტობისა და გამოხატვის, პოლიტიკური ან სხვა შეხედულების ან სხვა ნიშნის საფუძველზე, როგორც სტუდენტებს ასევე უნივერსიტეტის თანამშრომლებს შორის.
2. გენდერული თანასწორობა
	1. უნივერსიტეტი იღებს ვალდებულებას გაავრცელოს თანაბარი მოპყრობისა და თანასწორობის პრინციპი აკადემიური, მოწვეული და ადმინისტრაციული პერსონალის შერჩევის პროცესის ნებისმიერ ეტაპზე:
		1. შრომით და წინასახელშეკრულებო ურთიერთობებზე, მათ შორის:

ა) წინასახელშეკრულებო ურთიერთობისას შერჩევის კრიტერიუმებსა და დაქირავების პირობებზე, აგრეთვე კარიერული წინსვლის ხელმისაწვდომობაზე, პროფესიული იერარქიის ყველა საფეხურზე, საქმიანობის სფეროს მიუხედავად;

ბ) პროფესიული იერარქიის ყველა საფეხურზე პროფესიული ორიენტაციის, კვალიფიკაციის ამაღლების, პროფესიული მომზადებისა და გადამზადების ყველა ფორმის (პრაქტიკული, პროფესიული გამოცდილების ჩათვლით) ხელმისაწვდომობაზე;

გ) დასაქმების, შრომის, შრომის ანაზღაურებისა და შრომითი ურთიერთობის შეწყვეტის პირობებზე.

* + 1. საკონკურსო ხასიათის დოკუმენტაციის მომზადებისას დაიცვას გენდერული თანასწორობის პრინციპები;
		2. უზრუნველყოს გენდერული თანასწორობის პრინციპების დაცვა, როგორც თანამშრომლებთან, ასევე, სტუდენტებთან კომუნიკაციისას და სხვა მესამე პირებთან ურთიერთობაში;
		3. მაქსიმალურად შეეცადოს უზრუნველყოს გენდერულად მგრძნობიარე ოჯახზე მორგებული გარემოს შექმნა თანამშრომლებისათვის, რათა დაცულ იქნას ბალანსი სამსახურსა და პირად ცხოვრებას შორის, მათ შორის მშობლობის ინსტიტუტის ხელშეწყობისა და ბავშთა საუკეთესო ინტერესის გათვალისწინებით.
1. სოციალური ინკლუზია
	1. უნივერსიტეტი ზრუნავს, რათა შექმნას ყველასათვის ხელმისაწვდომი ადაპტირებული გარემო (მათ შორის, სპეციალური საგანმანათლებლო საჭიროების (სსსმ) მქონე და შეზღუდული შესაძლებლობის მქონე (შშმ) პირებისათვის).
	2. უნივერსიტეტი იღებს ვალდებულებას სასწავლო პროცესში ჩართული სსსმ პირთათვის შეიმუშაოს ინდივიდუალური სასწავლო გეგმები და განახორციელოს სასწავლო პროცესი ადაპტირებულ გარემოში.
	3. უნივერსიტეტი იღებს ვალდებულებას შრომით ურთიერთობაში მყოფი შშმ პირთათვის განახორციელოს დაცვისა და მხარდაჭერის განსაკუთრებული ღონისძიებები, ასევე შეზღუდული შესაძლებლობის მქონე პირის მიმართ თანაბარი მოპყრობის პრინციპის, კერძოდ, გონივრული მისადაგების პრინციპის დაცვის მიზნით, განახორციელოს შესაბამისი ღონისძიებები, ეროვნული კანონმდებლობის შესაბამისად.
2. შევიწროვება და დისკრიმინაცია
	1. უნივერსიტეტი იღებს პასუხისმგებლობას, აღმოფხვრას დისკრიმინაციის ყველა ფორმა და უზრუნველყოს ყველა ფიზიკური და იურიდიული პირის თანაბარი უფლებების ხელმისაწვდომობა საქართველოს კანონმდებლობის თანახმად, რასის, კანის ფერის, ენის, სქესის, ასაკის, მოქალაქეობის, წარმოშობის, დაბადების ან საცხოვრებელი ადგილის, საკუთრების ან სოციალური მდგომარეობის, რელიგიის ან რწმენის, ეროვნული, ეთნიკური ან სოციალური წარმომავლობის, პროფესიის, ოჯახური მდგომარეობის, ჯანმრთელობის, შეზღუდული შესაძლებლობების, სექსუალური ორიენტაციის, გენდერული იდენტობის და გამოხატვის, პოლიტიკური ან სხვა შეხედულებების განურჩევლად.
	2. მოახდინოს 4.1 მუხლში აღნიშნული ნებისმიერი ნიშნით შევიწროვების პრევენცია, რომელიც მოიცავს პირის დევნას, იძულებას ან/და პირის მიმართ არასასურველ ქცევას, რომელიც მიზნად ისახავს ან იწვევს პირის ღირსების შელახვას და მისთვის დამაშინებელი, მტრული, დამამცირებელი, ღირსების შემლახველი ან შეურაცხმყოფელი გარემოს შექმნას. შექმნას შევიწროვების შემთხვევებზე რეაგირების სწრაფი, ობიექტური და ეფექტური მექანიზმი და ფაქტის დადასტურების შემთხვევაში საქართველოს კანონმდებლობისა და შიდა რეგულაციების შესაბამისად მიიღოს შესაბამისი ზომები დამრღვევი პირის მიმართ და უზრუნველყოს დისკრიმინაციის შედეგების აღმოფხვრა მესამე პირის უფლებებისა და კანონიერი ინტერესების შეულახავად.
	3. ,,უმაღლესი განათლების შესახებ“ საქართველოს კანონის შესაბამისად, პოლიციას ან/და სხვა უფლებამოსილ ორგანოებს მიაწოდოს ინფორმაცია, რომელიც ეხება ქალთა მიმართ ძალადობის ან/და ოჯახში ძალადობის შესაძლო ჩადენის ფაქტს, თუ არსებობს ძალადობის განმეორების საშიშროება.
3. ინსტიტუციური მმართველობა
	1. ინსტიტუციური მმართველობა ორიენტირებულია მენეჯმენტის ყველა დონეზე ასახოს გენდერული თანასწორობის პრინციპები და დაიცვას გენდერული თანასწორობის ბალანსი.
	2. უნივერსიტეტის ადამიანური რესურსების მართვისა და განვითარების სამსახური უფლებამოსილია, საჭიროებისამებრ, მოამზადოს და მმართველ საბჭოს წარუდგინოს გენდერული თანასწორობისა და სოციალური ინკლუზიის სტიმულირების სპეციალური პროგრამები.
	3. უნივერსიტეტის ადამიანური რესურსების მართვისა და განვითარების სამსახური უზრუნველყოფს დასაქმებულებისათვის გენდერული თანასწორობის საკითხებზე ცნობიერების ამაღლებაზე ორიენტირებული ღონისძიებების განხორციელებას.
4. პოლიტიკის განხორციელებაზე ზედამხედველობა

6.1. უნივერსიტეტის შიდა ხარისხის უზრუნველყოფის სამსახური, სასწავლო პროცესების მონიტორინგის სამსახური და ადამიანური რესურსების მართვისა და განვითარების სამსახური უზრუნველყოფს გენდერული თანასწორობისა და სოციალური ინკლუზიის პოლიტიკის ეფექტური განხორციელების ზედამხედველობასა და შესაბამის ნორმატიულ ჩარჩოებთან შესაბამისობის უზრუნველყოფას, უნივერსიტეტის საქმიანობის თითოეულ სფეროში დისკრიმინაციის ნებისმიერი ფორმის პრევენციისა და აკრძალვის მიზნით.

**მუხლი 7. დასკვნითი დებულება**

7.1. წინამდებარე დოკუმენტი ძალაში შედის რექტორის მიერ მისი დამტკიცებისთანავე;

7.2. ნებისმიერი სახის ცვლილება ან დამატება წინამდებარე დოკუმენტში შედის მისი მიღებისათვის დადგენილი წესით.